b'\n_START_ARTICLE_\nTesteerimisvabadus\n_START_PARAGRAPH_\nTesteerimisvabadus on inimese vabadus teha enda surma puhuks oma vara kohta korraldusi, mis on koosk\xc3\xb5las \xc3\xbcldise \xc3\xb5iguskorra, heade kommetega ja arvestavad p\xc3\xa4rimisseaduses kehtestatud piiranguid.\n_START_SECTION_\nTesteerimisvabaduse olemus\n_START_PARAGRAPH_\nEesti p\xc3\xa4rimis\xc3\xb5iguses on arvestatud era\xc3\xb5iguses kehtiva privaatautonoomia p\xc3\xb5him\xc3\xb5ttega. See n\xc3\xa4htub eelk\xc3\xb5ige testeerimisvabaduses ja v\xc3\xb5imaluses p\xc3\xa4randist v\xc3\xb5i annakust soovi korral loobuda. Testeerimisvabadus t\xc3\xa4hendab isiku vabadust enda parema \xc3\xa4ran\xc3\xa4gemise j\xc3\xa4rgi kalduda k\xc3\xb5rvale seadusekohastest p\xc3\xa4rijate m\xc3\xa4\xc3\xa4ramise reeglitest, kujundada testamentaarsete korralduste sisu, samuti teha t\xc3\xa4iendavaid korraldusi surma puhuks. Lisaks h\xc3\xb5lmab testeerimisvabadus isiku vabadust valida viimse tahte avalduse liik ning kirjapandud viimse tahte avaldus \xc3\xbchepoolselt t\xc3\xbchistada. Testeerimisvabadus on iga\xc3\xbchel, kuid selleks, et viimse tahte avaldusel oleks \xc3\xb5iguslik t\xc3\xa4hendus, peab selle tegija olema testeerimisv\xc3\xb5imeline. _NEWLINE_Testeerimisvabadus on tagatud Eesti p\xc3\xb5hiseadusega: PS \xc2\xa7 32 lg 4 \xc3\xbctleb, et p\xc3\xa4rimis\xc3\xb5igus on tagatud.  \xc3\x95igusalases kirjanduses on esitatud seisukoht, et eelnimetatud s\xc3\xa4ttes h\xc3\xb5lmab p\xc3\xa4rimis\xc3\xb5iguse m\xc3\xb5iste p\xc3\xa4rimis\xc3\xb5igust kui \xc3\xb5igusinstituuti ja p\xc3\xa4rimis\xc3\xb5igust kui isiku subjektiivset \xc3\xb5igust. Seega kuigi p\xc3\xb5hiseaduses pole testeerimisvabadust s\xc3\xb5naselgelt nimetatud, h\xc3\xb5lmab subjektiivne p\xc3\xa4rimis\xc3\xb5igus PS \xc2\xa7 32 lg 4 t\xc3\xa4henduses \xc3\xb5igust avaldada viimset tahet. Ka Riigikohus on v\xc3\xb5tnud seisukoha, et p\xc3\xa4randaja testeerimisvabadus on p\xc3\xb5hiseadusliku p\xc3\xa4rimis\xc3\xb5iguse kaitsealas. _NEWLINE_Eesti kehtiv p\xc3\xa4rimisseadus ei s\xc3\xa4testa testeerimisvabaduse legaaldefinitsiooni. \xc3\x95iguskirjanduses on seda m\xc3\xa4\xc3\xa4ratletud \xc3\xb5iguskorras f\xc3\xbc\xc3\xbcsilisele isikule antud v\xc3\xb5imalusena teha surma puhuks enda vara kohta \xc3\xb5iguslikult kehtivaid korraldusi. \xc3\x9chtlasi on testeerimisvabadus seotud omandi\xc3\xb5igusega. Riigikohus on esitanud seisukoha, et testeerimisvabadus on omandi k\xc3\xa4sutamise vabaduse v\xc3\xa4ljendus. See t\xc3\xa4hendab, et omaniku v\xc3\xb5\xc3\xb5randamis\xc3\xb5igus h\xc3\xb5lmab \xc3\xb5igust teha surma puhuks oma vara kohta korraldusi. _NEWLINE_Kuigi nii testeerimis\xe2\x80\x93 kui lepinguvabadus realiseerivad era\xc3\xb5iguse privaatautonoomia p\xc3\xb5him\xc3\xb5tet, on neil selge erinevus. Testeerimisvabadus v\xc3\xb5imaldab viimse tahte avalduse \xc3\xbchepoolselt t\xc3\xbchistada. Lepingud on aga m\xc3\xb5lemale poolele siduvad, mist\xc3\xb5ttu enamasti pole nendest v\xc3\xb5imalik \xc3\xbchepoolselt taganeda.\n_START_SECTION_\nTesteerimisvabaduse piirid\n_START_PARAGRAPH_\nNii nagu enamik printsiipe, pole testeerimisvabadus piiramatu. Testament ja p\xc3\xa4rimisleping \xe2\x80\x93 nagu k\xc3\xb5ik tehingud \xe2\x80\x93 on allutatud tsiviilseadustiku \xc3\xbcldosa seaduses toodud tehingu kehtivuse eeldustele. Sellest tulenevalt peab testamendi tegemine vastama rangetele vormin\xc3\xb5uetele, olema koosk\xc3\xb5las heade kommetega ja avaliku korraga. Isikul on vabadus muuta testamenti igal ajal, p\xc3\xb5hjendamata seejuures eelistuste muutumist ja k\xc3\xbcsimata kelleltki n\xc3\xb5usolekut. Siiski tuleb p\xc3\xa4randajal ka viimse tahte avalduse muutmisel kinni pidada seaduses s\xc3\xa4testatud vormin\xc3\xb5uetest. _NEWLINE_P\xc3\xb5hiline testeerimisvabaduse piirang seisneb sundosa\xc3\xb5iguses. See t\xc3\xa4hendab, et testeerimisvabadust piirab sundosa\xc3\xb5iguse edukas maksmapanek. Seadus on selles osas sekkunud, et tasakaalustada p\xc3\xa4randaja vaba eneseteostamis\xc3\xb5igust ning tema perekonna ootusi ja vajadusi. N\xc3\xa4iteks on alaealisel lapsel \xe2\x80\x93 kuiv\xc3\xb5rd tema suhtes eeldatakse \xc3\xbclalpidamiskohustuse olemasolu \xe2\x80\x93 vanema surma korral \xc3\xb5igus n\xc3\xb5uda sundosa, kui see vanem on teinud testamendi kellegi teise kasuks.<re name="mikk39"/> Eesti seadusandja on nimetanud sundosa\xc3\xb5igusega testeerimisvabaduse piiramist \xc3\xb5igustavaks eesm\xc3\xa4rgiks p\xc3\xa4randaja l\xc3\xa4hisugulaste ja abikaasade kaitse, keda p\xc3\xa4randaja pidi oma eluajal \xc3\xbclal pidama. J\xc3\xa4relikult on sundosa saama \xc3\xb5igustatud vaid isikud, kelle suhtes oli p\xc3\xa4randajal perekonna\xc3\xb5igusest tulenev \xc3\xbclalpidamiskohustus. _NEWLINE_Testaator v\xc3\xb5ib teha testeerimisvabaduse p\xc3\xb5him\xc3\xb5ttest tulenevalt korraldusi, millega m\xc3\xa4\xc3\xa4rab perekonnaliikmele v\xc3\xa4ga v\xc3\xa4ikese osa p\xc3\xa4randvarast v\xc3\xb5i j\xc3\xa4tab ta \xc3\xbcldse ilma. \xc3\x9cldjuhul kehtib eeldus, et p\xc3\xa4randajal on oma valikutele kaalukad p\xc3\xb5hjendused. Siiski sekkub testeerimisvabadusse perekonnap\xc3\xa4rimis\xc3\xb5iguse p\xc3\xb5him\xc3\xb5te, mille kohaselt teatud eeldustel saavad p\xc3\xa4randist osa abikaasa ja l\xc3\xa4hisugulased ka siis, kui vara on p\xc3\xa4randatud perekonnav\xc3\xa4lisele isikule. Sundosa\xc3\xb5igus piirab testeerimisvabadust, seades p\xc3\xa4randaja vaba tahte v\xc3\xa4ljendamise \xc3\xb5igusele piirid ulatuses, mis vastavad \xc3\xbchiskonnas tunnustatud v\xc3\xa4\xc3\xa4rtushinnangutele. _NEWLINE_P\xc3\xa4randaja viimset tahet tuleb t\xc3\xb5lgendada ja kindlaks m\xc3\xa4\xc3\xa4rata, l\xc3\xa4htudes p\xc3\xa4rimisseaduses t\xc3\xa4pselt m\xc3\xa4\xc3\xa4ratletud korralduste t\xc3\xbc\xc3\xbcpidest. Selles n\xc3\xa4htub testeerimisvabaduse piiramine p\xc3\xa4rimisseaduses m\xc3\xa4\xc3\xa4ratletud korralduste t\xc3\xbc\xc3\xbcpidest tulenevalt. \xc3\x9chtlasi piirab testeerimisvabadust ka korralduste ajaline kehtivus. Seet\xc3\xb5ttu pole p\xc3\xa4rimisseaduses lubatud teha surma puhuks korraldusi, mis loovad tingimusi v\xc3\xb5i piiranguid kauemaks kui 30 aastat p\xc3\xa4rast p\xc3\xa4randaja surma. _NEWLINE_Isikul on v\xc3\xb5imalik piirata iseenda testeerimisvabadust, valides viimse tahte avalduse liigiks abikaasade vastastikuse testamendi v\xc3\xb5i p\xc3\xa4rimislepingu. Abikaasade vastastikuse testamendiga tehakse olemuslikult siduvaid korraldusi, mis muutuvad siduvaks p\xc3\xa4rast \xc3\xbche abikaasa surma. Sel juhul kaotab abikaasade vastastikuse testamendi j\xc3\xa4rgi, millega on m\xc3\xa4\xc3\xa4ratud ka l\xc3\xb5pp-p\xc3\xa4rija, p\xc3\xa4randi vastu v\xc3\xb5tnud \xc3\xbcleelanud abikaasa oma testeerimisvabaduse.  \xc3\x9cleelanud abikaasa ei saa enda surma puhuks enam teistsuguseid korraldusi teha: kauem elanud abikaasa on varem surnud abikaasa p\xc3\xa4rija ning p\xc3\xa4rast esimese surma saab p\xc3\xa4rijaks abikaasade \xc3\xbchiselt m\xc3\xa4\xc3\xa4ratud isik. _NEWLINE_Testeerimisvabadus h\xc3\xb5lmab testaatori \xc3\xb5igust \xc3\xbcmber m\xc3\xb5elda ja varem tehtud testament igal ajal \xc3\xbchepoolselt t\xc3\xbchistada. P\xc3\xa4rimisleping on selline viimse tahte avaldus, milles sisalduvad korraldused muutuvad p\xc3\xa4randaja jaoks siduvaks tema eluajal. Seet\xc3\xb5ttu ei saa ta p\xc3\xb5him\xc3\xb5tteliselt p\xc3\xa4rimislepingus sisalduvaid lepingulisi korraldusi \xc3\xbchepoolselt muuta. J\xc3\xa4relikult on p\xc3\xa4rimisleping mitmepoolne tehing p\xc3\xa4randaja ning tema vabalt valitud \xc3\xbche v\xc3\xb5i enama isiku vahel. Sellise lepingu s\xc3\xb5lmimisega piirab testaator enda testeerimisvabadust, kuiv\xc3\xb5rd on ta nende lepinguliste kohustustega seotud ega saa neid \xc3\xbchepoolselt muuta. _NEWLINE_Oluline on m\xc3\xa4rkida, et viimse tahte avalduses tehtud korraldused j\xc3\xb5ustuvad alles p\xc3\xa4randi avanemisega. Seega ei piira viimse tahte avaldamine p\xc3\xa4randaja \xc3\xb5igust enda vara kasutada ja k\xc3\xa4sutada. Potentsiaalne p\xc3\xa4rimis\xc3\xb5igus pole \xc3\xb5iguslikult kaitstav positsioon. Seadusj\xc3\xa4rgsest p\xc3\xa4rimiskorrast saab k\xc3\xb5rvale kalduda testamendi v\xc3\xb5i p\xc3\xa4rimislepinguga, kujundades testamendi sisu omal \xc3\xa4ran\xc3\xa4gemisel \xc3\xb5iguslike v\xc3\xb5imaluste piire arvestades. See ei v\xc3\xa4lista p\xc3\xa4randaja k\xc3\xa4sutus\xc3\xb5igust ning testaator saab kord testamendiga avaldatud tahet \xc3\xbchepoolselt muuta.\n_START_SECTION_\nTesteerimisvabaduse isiklikkus\n_START_PARAGRAPH_\nEesti kehtivast p\xc3\xa4rimisseadusest tuleneb isiklikkuse n\xc3\xb5ue. Seaduse kohaselt teeb testamendi testaator isiklikult. P\xc3\xa4rimislepingu, samuti selle muutmise v\xc3\xb5i l\xc3\xb5petamise kokkuleppe peab p\xc3\xa4randaja s\xc3\xb5lmima isiklikult. P\xc3\xa4randajana saab p\xc3\xa4rimislepingut s\xc3\xb5lmida ainult teov\xc3\xb5imeline isik.  Testaator peab ise otsustama mistahes viimse tahte avalduse sisu \xc3\xbcle ning see peab kindlasti kujunema ilma kolmandate isikute m\xc3\xb5jutusteta. Tehinguline ega seadusj\xc3\xa4rgne esindaja ei saa p\xc3\xa4randaja nimel testamenti teha ega p\xc3\xa4rimislepingut s\xc3\xb5lmida. Selliselt tehtud viimse tahte avaldusel puudub \xc3\xb5iguslik tagaj\xc3\xa4rg. Isiklikkuse n\xc3\xb5ue t\xc3\xa4hendab ka seda, et viimse tahte avalduse tagaj\xc3\xa4rgede eest vastutab testaator isiklikult ning sellist vastutust ei saa jagada ega \xc3\xbcle kanda._NEWLINE_Alaealiste teov\xc3\xb5ime on \xc3\xbcldjuhul piiratud. Viimse tahte avalduse tegemine eeldab kehtivat tahteavaldust, mist\xc3\xb5ttu enamasti pole alaealistel v\xc3\xb5imalik viimse tahte avaldust teha. P\xc3\xa4rimisseadus loob erandi v\xc3\xa4hemalt 15-aastastele isikutele. Tavap\xc3\xa4raselt on alaealistel tehingute tegemiseks vajalik seadusliku esindaja n\xc3\xb5usolek, kuid eelnevast l\xc3\xa4htudes pole v\xc3\xa4hemalt 15-aastasel alaealisel seda notariaalselt t\xc3\xb5estatud testamendi tegemiseks vaja. See tuleneb asjaolust, et testamendi kehtivuse s\xc3\xb5ltuvusse seadmine vanema n\xc3\xb5usolekust oleks vastuolus testamendi tegemise isiklikkuse n\xc3\xb5udega. Kuna seaduslik esindaja on alaealise seadusj\xc3\xa4rgne p\xc3\xa4rija, oleks n\xc3\xb5usoleku andmise v\xc3\xb5i mitteandmisega v\xc3\xb5imalik m\xc3\xb5jutada nii testamendi tegemist kui selle sisu ning selliselt piirata isiku testeerimisvabadust._NEWLINE_P\xc3\xa4randaja testeerimisvabaduse \xe2\x80\x93 nt sundis p\xc3\xa4randaja p\xc3\xa4rijat viimse tahte avaldust tegema v\xc3\xb5i takistas selle tegemist \xe2\x80\x93 rikkumine toob kaasa isiku p\xc3\xa4rimisk\xc3\xb5lbmatuse.\n_START_SECTION_\nTesteerimisvabadus korralduste sisus\n_START_PARAGRAPH_\nSeadusj\xc3\xa4rgse p\xc3\xa4rimise regulatsioon ei v\xc3\xb5imalda alati vara jagada vastavalt k\xc3\xb5igi p\xc3\xa4randajate tahtele ja soovile. Testeerimisvabadus annab p\xc3\xa4randajale v\xc3\xb5imaluse kujundada oma vara saatust just nii, kuidas talle tundub \xc3\xb5iglane ja vajalik. N\xc3\xa4iteks v\xc3\xb5imaldab testeerimisvabadus p\xc3\xa4randajal muuta p\xc3\xa4randiosa suurusi seaduses s\xc3\xa4testatuga v\xc3\xb5rreldes. Samuti saab p\xc3\xa4randaja p\xc3\xa4randada enda vara isikutele, kellel seaduse j\xc3\xa4rgi poleks selle vara suhtes p\xc3\xa4rimis\xc3\xb5igust.  Testamendiga saab p\xc3\xa4randaja n\xc3\xa4idata enda suuremeelsust, kui j\xc3\xa4tab vara n\xc3\xa4iteks s\xc3\xb5pradele v\xc3\xb5i heategevuseks. Tihti on testaatori korraldus vara j\xc3\xa4tta seotud sooviga tasuda soodustatud isikule juba tehtud heateo eest. Testeerimisvabadus v\xc3\xb5imaldab p\xc3\xa4randajal teha vastavaid korraldusi p\xc3\xa4rija, annaku, sihtk\xc3\xa4sundi v\xc3\xb5i sihtm\xc3\xa4\xc3\xa4rangu korralduse kaudu.'